Marijos giesmė (Mylimoji Karaliene)
Prie stebuklingo šv. Marijos paveikslo Krekenavos bažnyčioje

 
Mylimoji Karaliene, Viešpati Dangaus, 
Neapleiski čia ant žemės vargstančio žmogaus! 
Tu stebuklais įgarsėjus, 
Viltį Tavimi padėjus, 
Neapleisk manęs! 

Ir neduoki, Motinėle, man pražūt gyvai! 
Sugrąžink prie tikro Dievo klaidžiojant kreivai, 
Kad nerūstinčiau Jo veido, 
Kurs tiek kartų man atleido 
Nuodėmių kaltės. 

Taip esmi vargais suspaustas iš jaunų dienų! 
Tie vargai – tai kietas jungas įpročių senų. 
Gelbėk žmogų, nelaimingą 
Savo globa stebuklinga, 
Motina Dangaus! 

Tu Krekenavos paveiksle žinoma plačiai, 
Kad stebuklais trauki žmones iš ugnies stačiai; 
Nuo perkūnijos trenkimo, 
Nuo piktųjų užpuolimo 
Apgini veikiai. 

Kad prie tavo numylėto dangiško Sūnaus 
Šauksiuos verkdamas per teismą veido malonaus, 
Duok, kad Teismas Jo baisingas 
Man išpultų maloningas 
Valandoj mirties! 

Maironis
Eilėraščiai